**AJALOOSÜNDMUSTE TÄHISED**

**Vabadussõja ausammas Kilingi-Nõmmes**

Asub Kilingi-Nõmme Lipuväljakul linna suveaia naabruses. Pühendatud Esimeses maailmasõjas ja Vabadussõjas langenud Saarde kihelkonna sõjameestele.

Skulptor Anton Starkoph kasutas keskse figuuri, 2,1 meetri kõrguse sõdurikuju modellina Kilingi-Nõmme tuletõrjeseltsi sekretäri Lembito Hansbergi. Monument avati 5. juunil 1933, teada oli 61 langenud sangari nimi.

Punajõud lõhkasid ausamba 11. augustil 1945. Ligemale 50 tonni kaalunud 5,5 meetri kõrgusest ausambast jäi alles vaid paar massiivset kiviastet.

Saarde vallavolikogu otsustas taastada Vabadussõja ausamba esialgsel kujul. Toeks tuli riik ja annetused rahvalt.

Kujur Aime Kuulbusch taastas langetatud mõõgaga sõdurikuju fotode järgi.

Ausammas taasavati jaanipäeval 24. juunil 2008, tseremoonial osales president Toomas Hendrik Ilves.

**Punapargi Vabadussõja lahingu mälestuskivi**

Tihemetsa lähedale püstitati mälestuskivi 23. detsembril 2018 Punapargi lahingus raudtee ümbruses langenud kümnele eestlasele. Ausambal on Vabadusristi kujutis ja kiri „Julgus pärib võidu 1918-1920”. Kujunduse tegi skulptor Martin Saks.

Punapargi lahing oli Vabadussõja ainuke lahing Eesti väeosade ja Landeswehri vahel ja Pärnus moodustatud 6. jalaväepolgu esimene võitlus, mis tõi kaasa langenud. Sakslaste käe läbi langenute nimed on raiutud kivitahukale.

Mälestuskivi sangaritele avati 12. augustil 1934. Kohal olid riigivanem Kontantin Päts ja kaitsevägede juhataja Johan Laidoner.

Punavõimu korraldusel õhati 1950. aastal Vabadussõja lahingu mälestuskivi, mille tükid jäid metsa alla ja maasse vedelema.

Rahva mälus püsinud mälestuskivi taastati Kilingi-Nõmme kollektsionääride klubi Varia liikmete ja Kilingi-Nõmme näidismetsamajandi Rahvarinde tugigrupi algatusel. Taasavamise tseremoonia toimus 15. oktoobril 1988.

Punapargi lahingu mälestuskivi asub piirimuutuse järel Allikukivi külas.

**Liivamäe lahingu mälestusrist**

Kilingi-Nõmme piiril tähistab valge metallrist esimesel sõjasuvel 4. juulil 1941 peetud lahingut, mille võitsid linna kaitsjad, sundises taganema Pärnu hävituspataljoni ülekaalukad jõud.

Liivamäe lahingu mälestuspäeval 7. juulil 2001 pühitseti ja avati lahingupaigas mälestusrist ja selle juurde istutas kuuse Kilingi-Nõmme aukodanik, kindralmajor Ants Laaneots. Samal päeval avati Saarde kalmistul mälestuskivi võitlejatele, kes langesid Liivamäe lahingus või kelle hukkasid karistusoperatsiooni ajal hävituspataljonlased.

Liivamäe lahingu 80. aastapäeval 4. juulil 2021 avati mälestusristi kõrval infotahvel ja tammepuust pink, mille meisterdas Kilingi-Nõmme gümnaasiumi õpilane Heino Meola. Pingi seljatoele on kinnitatud plaat kirjaga „Liivamäe lahing 80”.

Tseremoonial ütles meediaekspert Raul Rebane, et Liivamäe lahing on Kilingi-Nõmme rahva üks ajaloolisi sündmusi, mille üle maksab olla uhke.

Raul Rebase ema Leida oli 18 aastane, kui ta Liivamäe lahingust sanitarina osa võttis.

**Kiriku tänava mälestuskivi**

Kilingi-Nõmmes Kiriku tänavas on kunagise maja asemel sammaldunud vundamendi vahel mälestuskivi, meenutamaks linna põletamist 5. juulil 1941. Linna kaitsjad olid eelmisel päeval löönud Liivamäe lahingus Pärnu hävituspataljoni taganema ning Punaarmee korraldas koos hävituspataljoniga karistusoperatsiooni, süüdates Kilingi-Nõmme kesklinna. Tules hävis üle 50 kaubandus- ja ärihoone ning elumaja ja kõrvalhoone. Enim kannatas kahjutules Kiriku tänav, kus jäi alles vaid lehtla.

**Saarde Leinapark**

Saarde vallavolikogu otsusega 20. juunist 1997 nimetati Saarde Leinapargiks 0,1 hektari suurune puistu, kus on mälestuskiviga tähistatud kahe Tartu tudengi kalm. Nõmme paisjärve kaldal on kivile raiutud: Viktor Adamtau/Andres Parts. Langesid Eesti vabaduse eest 25.III 1946.

Kaikopli talu perepoeg Viktor Adamtau ja tema võitluskaaslane Andres Parts andsid taluhäärberi põrandaaluses keldris 1945.-1946. aastani välja ajalehte Eestlane, mis levis metsavendade hulgas.

Reetmise järel julgeolekujõudude haarangus koduõues hukkunud Adamtau ja Partsi säilmed matsid kohalikud talu lähedusse. Nende kalmule toodi lilli ka keelatud ajal.

Vastupanuvõitluse päeva 22. septembrit tähistavad Saarde valla ja riigikaitseliste organisatsioonide esindajad Saarde Leinapargis meenuttushetkedega.

**Tuleohvrite mälestusansambel Saarde kalmistul**

Saarde kalmistule maeti 25. aprillil ja 1. mail 1937 ühisplatsile lapsed, kes hukkusid või surid haiglas pärast Kilingi-Nõmme 2. algkoolis toimunud filmiplahvatust. Tragöödia juhtus 20. aprilli 1937 õhtul, mil koolimaja teise korruse klassis vaatas haridusministeeriumi saadetud kultuurfilme 132 õpilast. Filmi süttimise tagajärjel hukkus 18 ja sai vigastada 65 last.

Mälestusansambli konkurss kuulutati välja 1939. aasta kevadel. Osalenud 10 kujuri tööde hulgast valis konkursi korraldaja noore skulptori ja arhitekti Paul Horma loodud mälestusansambli, mis sümboliseerib elu taassündi. Keskne figuur on üleelusuuruses tütarlapse figuur, mille skulptor raius välja oma ateljees. Palves kätega tütarlapse kuju kõrgus selle alla jääva graniittahukaga on 3,5 meetrit. Selle ette platsile jäävad sinna sängitatute kalmud graniidist nimeplaatidega.

Kilingi-Nõmme tuleohvrite mälestusansambel avati 8. septembril 1941.

**Kantsi tänava koolimaja mälestuskivi**

Kilingi-Nõmme kunagise Kantsi tänava koolimaja, rahvasuus hoone värvi järgi punase koolimaja, asukohas avati mälestuskivi 30. septembril 2011. Tseremoonial eemaldasid kivilt katte omaaegne direktor Elli Teras ja üks viimaseid õpilasi Karl Ruukel.

Kahekorruseline rootsipunane puumaja valmis Kantsi tänavas 1908. aastal Pärnu linnaarhitekti Wolffeldti projekti järgi. Tollase Saarde kihelkonnakooli esimene juhataja oli Mart Kiirats, kirjanikunimega Mats Mõtslane.

Kantsi tänava koolimajas toimus õppetöö aastatel 1908-1961 ning ajalukku on läinud omaaegne Kilingi-Nõmme 2. algkool seal 20. aprillil 1937 toimunud traagilise filmiplahvatusega.

Kantsi tänavast viidi õppetöö 1961. aastal vastvalminud koolimajja Sambla tänavas.

**Küüditamisohvrite mälestusmärk**

Nõukogude võim pani 14. juunil 1941 ja 25. märtsil 1949 Balti riikides toime inimsusevastase kuriteo, elanike sundümberasustamise Venemaa aladele. Küüditamisrongid seisid ootel Kilingi-Nõmme raudteejaamas, kuhu piirkonna pered kokku veeti. Paljud neist ei tulnud Siberist tagasi, vaid maeti võõrasse mulda ja neil, kes mitme aasta pärast Eestisse naasid, polnud enam kodu.

Saarde vallavalitsuse ja Kilingi-Nõmme gümnaasiumi direktori Erli Aasametsa algatusel ning mõttekaaslaste toetusel püstitati gümnaasiumi õpilaste rajatud Saja tamme salu serva raudteejaama lähedale mälestusmärk. Hallist graniidist kahe meetri kõrguse tahuka ülemine serv pole sile, vaid murtud, sümboliseerides katkenud elusaatusi, purunenud lootusi, täitumata tulevikuplaane.

Mälestusmärgil on massiküüditamise kuupäevadele lisatud kiri: „Mäletame igavesti. Saarde valla rahvas”. Mõeldes ligemale tuhandele sundasumisele saadetud saardelasele avati kivi leinapäeval 14. juunil 2019. Mälestusmärgi autor on skulptor ja kiviraidur, Lova talu peremees Ülo Kirt.

**Monument Eesti maaelu hoidjale**

Viisireiu külas kõrgub Vahtra suurfarmi ees monument Eesti maaelu hoidjale – lehmale. Ainukordse ausamba autor on kujur Mati Karmin.

Monument lehmale ja põllumajandusettevõtte OÜ Weiss ultramoodne suurfarm avati 2. oktoobril 2019. Sündmusel osalesid Eesti tollane peaminister Jüri Ratas ja Riigikogu aseesimees Helir-Valdor Seeder.

**Skulptuur „Tööline”**

Tõitoja-Häädemeeste tee äärde Lodja külla jääb skulptuur „Tööline”, mis on 1950. aastatele iseloomulik propagandistlik monumentaalvorm. Elusuuruses töölise kuju vaatab tulevikku 136 sentimeetri kõrguse betoonist aluse pealt, käes on mutrivõti. Betoonist skulptuur on alumiiniumvärviga üle võõbatud ja kaotanud esialgse hiilguse ning keegi on ajaloomälestiselt parema käelaba „amputeerinud”.

**Saarde Saja tamme salu**

Kilingi-Nõmme Saja Tamme salu rajasid kohaliku gümnaasiumi õpilased kingitusena Eesti Vabariigi 100. aastapäevaks. Sündmust kinnitava plaadiga maakivi ja infotahvel ning salu avati pidulikult 1. juunil 2018.

Salu rajamise eellugu algas 30. septembril 2013, mil Saarde valla küladest, Tihemetsa alevikust ja Kilingi-Nõmme linnast õpilaste korjatud tammetõrud pandi AS Eesti Metsataime kaasabil mulda. Tammehakatised istutati tulevasse sallu 6. mail 2017, eestvedajad õpetajad Anne Aasamets ja Moonika Ringas.

Saarde vallas töövisiidil olnud Eesti president Kersti Kaljulaid istutas 12. juunil 2019 Saja Tamme salusse 101. tamme, märkimaks koduriigi 101. aastapäeva.